b'\n_START_ARTICLE_\nSenegambija\n_START_SECTION_\nGamta\n_START_PARAGRAPH_\nSkirtingai nei dauguma kit\xc5\xb3 Sahelio civilizacijos region\xc5\xb3, Senegambija geografi\xc5\xa1kai labai \xc4\xafvairi. \xc5\xa0iaurin\xc4\x97je dalyje yra Sahelio juosta, kuri pereina \xc4\xaf Sudano savanas. Nuo Gambijos \xc4\xaf pietus driekiasi retmi\xc5\xa1kiai._NEWLINE_Region\xc4\x85 \xc5\xa1iaur\xc4\x97je supa Sacharos dykuma, o pietuose\xc2\xa0\xe2\x80\x93 Gvin\xc4\x97jos d\xc5\xbeiungl\xc4\x97s. Vakaruose jo nat\xc5\xabrali riba yra Atlanto vandenynas, kurio pakrant\xc4\x97s neretai apaugusios mangrovais. Regiono rytuose\xc2\xa0\xe2\x80\x93 auk\xc5\xa1tumos (Bambuko kalnai, Futa D\xc5\xbealonas), kurios skiria j\xc4\xaf nuo Vakar\xc5\xb3 Sahelio kult\xc5\xabrinio regiono. Auk\xc5\xa1tumose prasideda daugyb\xc4\x97 upi\xc5\xb3, kurios teka \xc4\xaf Atlanto vandenyn\xc4\x85. Did\xc5\xbeiausios j\xc5\xb3\xc2\xa0\xe2\x80\x93 Senegalas, Gambija.\n_START_SECTION_\nAnkstyvoji istorija (VIII\xe2\x80\x93XVI a.)\n_START_PARAGRAPH_\nVietos civilizacija formavosi \xc5\xa1iaurin\xc4\x97se srityse, pirmiausia Senegalo up\xc4\x97s vidurupyje, kur susik\xc5\xabr\xc4\x97 seniausia vietos valstyb\xc4\x97\xc2\xa0\xe2\x80\x93 Tekr\xc5\xabras, kuris po Vagadu (Ganos imperijos) \xc5\xbelugimo X\xe2\x80\x93XI a. kur\xc4\xaf laik\xc4\x85 \xc4\xafgijo didel\xc4\x99 gali\xc4\x85 regione, ir tapo svarbiausiu kult\xc5\xabros skleid\xc4\x97ju. Aukso kasyklos Bambuke tuo laikotarpiu region\xc4\x85 dar\xc4\x97 ypa\xc4\x8d svarb\xc5\xb3._NEWLINE_Nuo XIII a. Tekr\xc5\xabras atiteko Malio imperijai, kuri taip pat u\xc5\xbekariavo didel\xc4\x99 dal\xc4\xaf likusios Senegambijos (D\xc5\xbeolof\xc4\x85, Bambuk\xc4\x85, Futa D\xc5\xbealon\xc4\x85, Kaabu). Malio imperijos kult\xc5\xabrin\xc4\x97je \xc4\xaftakoje konsolidavosi vietin\xc4\x97s tautos, tokios kaip volofai, senarai, d\xc5\xbeolai, susu. Atskiros Malio imperijos provincijos leido susiformuoti naujiems istoriniams regionams.\n_START_SECTION_\nFulbi\xc5\xb3 \xc4\xafsigal\xc4\x97jimas (XV\xe2\x80\x93XIX a.)\n_START_PARAGRAPH_\nNuo XV a., Maliui netekus \xc5\xa1iaurini\xc5\xb3 provincij\xc5\xb3, jis ypa\xc4\x8d didel\xc4\xaf d\xc4\x97mes\xc4\xaf kreip\xc4\x97 \xc4\xaf vakarines provincijas, kurios \xc4\xafgalino j\xc5\xabr\xc5\xb3 prekyb\xc4\x85: tuo metu pakrant\xc4\x97se pasirod\xc4\x97 portugalai, kurie \xc4\x97me prekiauti su Afrika. XV\xe2\x80\x93XVI a., silpstant Maliui, Senegambijos tautos \xc4\xafk\xc5\xabr\xc4\x97 savo nepriklausomas valstybes ir per\xc4\x97m\xc4\x97 paj\xc5\xabrio prekyb\xc4\x85. Stipriausios tarp j\xc5\xb3 buvo D\xc5\xbeolofas (v\xc4\x97liau suskil\xc4\x99s \xc4\xaf atskiras valstybes: Vaalo, Kajor\xc4\x85, Baol\xc4\xaf, Salum\xc4\x85 ir kt.), Kaabu, Denank\xc4\x97 ir kitos._NEWLINE_Denank\xc4\x97s, dar vadinamos Did\xc5\xbei\xc4\x85ja fulbi\xc5\xb3 valstybe, sustipr\xc4\x97jimas l\xc4\x97m\xc4\x97 masines fulbi\xc5\xb3 migracijas Senegambijoje. Fulbiai ilgainiui \xc4\xafsitvirtino ir tapo vie\xc5\xa1pataujan\xc4\x8dia j\xc4\x97ga. J\xc5\xb3 tarpe paplitus fundamentaliojo islamo id\xc4\x97joms, XVIII a. jiems pavyko sukurti kelet\xc4\x85 teokratini\xc5\xb3 valstybi\xc5\xb3: Futa D\xc5\xbealon\xc4\x85, Futa Tor\xc4\x85. Jos tapo svarbiausia regiono j\xc4\x97ga per XIX a._NEWLINE_Per vis\xc4\x85 laikotarp\xc4\xaf prekyba su Europa vis stipr\xc4\x97jo: paj\xc5\xabriu \xc4\x97m\xc4\x97 dom\xc4\x97tis ne tik portugalai, kurie \xc4\x8dia steig\xc4\x97 savo prekybinius ta\xc5\xa1kus, bet ir Brit\xc5\xb3 imperija, Pranc\xc5\xabzija, \xc4\xafsijung\xc4\x99 \xc4\xaf konkurencin\xc4\x99 kov\xc4\x85 XVII a. Vis svarbesn\xc4\x97 tapo verg\xc5\xb3 prekyba.'